《送胥计部使饷蓟州便道还巴中》
明代·黄辉

太仓门开冷云湿，赤囊刻闺风雨亟。
天子惊传索马价，马神夜雨钱神泣。
铸金为马会销磨，马化为金足转多。
健儿无事日食马，马魂暗诉诸陵下。
此去脱巾难料之，雨来悬磬谁为者。
火云烧海海骨露，中州千里无青树。
去京千里日萧条，使者流民共愁路。
怜君冒暑著征衣，犹喜輶轩得暂归。
爱君不忍强君酒，心与白日同西飞。
茫茫天地一徽敔，正恐余归君又出。
且凭传语慰乡人，矿税终须有停敕。

作者简介：明四川南充人，字平倩，一字昭素。万历十七年进士，改庶吉士，授编修。时同馆诗文推陶望龄，书画推董其昌，辉诗及书与之齐名。袁中道称其诗奇而藻，但佳作多散佚。官终少詹事兼侍读学士。有《贻春堂集》、《铁庵诗选》。